محمد اکرام چغتائی

محمد اکرام چغتائی (22 اکتوبر 1941ء – 7 جنوری 2023ء) ایک پاکستانی محقق، مترجم، مورخ، اور سوانح نگار تھے۔ انھوں نے محمد حسین آزاد اور محمد اسد پر تحقیق کی اور کئی نایاب اور غیر مطبوعہ دستاویزات پر تحقیقی کام کرکے اردو تحقیق میں گراں قدر اضافہ کیا۔ ان کا کام اقبالیات کے باب میں علمی حوالوں کے طور پر بارہا استعمال کیا گیا ہے۔ ان کی تحقیقاتی آرا اور نتائج اردو، انگریزی اور دیگر زبانوں میں حوالہ جات کے طور پر استعمال کیے گئے۔

 ابتدائی و تعلیمی زندگی 
محمد اکرام چغتائی 22 اکتوبر 1941ء کو سیالکوٹ میں پیدا ہوئے۔ انھوں نے 1964ء میں جامعہ پنجاب سے اردو میں ایم اے کیا۔ انھوں نے اردو، انگریزی اور تاریخ جیسے مضامین میں دلچسپی لی، جو بعد میں ان کی تحقیقی زندگی کا بنیادی محور بنے۔

 عملی و قلمی زندگی 
محمد اکرام چغتائی نے اپنی عملی زندگی کا آغاز جامعہ پنجاب میں لیکچرار کے طور پر کیا اور اپنے کیرئیر کا اختتام اردو سائنس بورڈ (سابقہ مرکزی اردو بورڈ) کے ڈائریکٹر کے عہدے پر کیا۔ انھوں نے مرکزی اردو بورڈ، لاہور میں بطور ریسرچ اسکالر بھی کام کیا۔ ان کی تحقیقی زندگی کا سب سے اہم پہلو محمد حسین آزاد پر ان کا کام ہے۔ انھوں نے آزاد کی شخصیت، ادبی خدمات اور خاندانی پس منظر پر کئی اہم کتابیں تصنیف کیں، جن میں "مولانا محمد حسین آزاد: تنقید و تحقیق کا دبستان" اور "محمد حسین آزاد (نئے دریافت شدہ ماخذ کی روشنی میں)" شامل ہیں۔ ان کتب میں آزاد کے ادبی مقام، ان کے شاگردوں اور معاصرین پر گہری تحقیق کی گئی ہے، جو اردو ادب کے طلبہ اور محققین کے لیے ایک قیمتی سرمایہ ہے۔

محمد اسد پر اکرام چغتائی نے گراں قدر کام کیا۔ انھوں نے "محمد اسد بندۂ صحرائی"، "Home Coming of the Heart" اور "Muhammad Asad: A European Bedouin" جیسی اہم کتابیں تحریر کیں۔ ان کے تحقیقی کام نے اسد کی زندگی کے کئی مخفی پہلوؤں کو اجاگر کیا اور ان کی فکری خدمات کو عالمی سطح پر متعارف کروایا۔

اقبال، گوئٹے اور سید احمد خان پر بھی اکرام چغتائی نے گراں قدر تحقیقی کام کیا۔ انھوں نے ان موضوعات پر اردو اور انگریزی دونوں زبانوں میں کتابیں تصنیف کیں۔ ان کی انگریزی تصنیف "Iqbal, Afghan and Afghanistan" اقبال کے افغانستان کے ساتھ تعلقات اور اثرات پر مبنی ہے۔ اس کے علاوہ، انھوں نے محمد حسین آزاد پر "مطالعۂ آزاد" کے عنوان سے کتاب لکھی، ڈپٹی نذیر احمد کی سوانح حیات مرتب کی اور 1857ء کی جنگ آزادی سے متعلق روزنامچے اور یادداشتیں مرتب کیں۔ واجد علی شاہ کے خطوط ترتیب دیے اور حسن نظامی پر تحقیق پیش کی۔ ان کی تصانیف میں ہر موضوع کے تمام پہلوؤں کا گہرائی سے احاطہ کیا گیا ہے، جو اردو تحقیق کے لیے ایک قیمتی سرمایہ ہیں۔

اکرام چغتائی نے دہلی کالج کے نایاب رجسٹر اور حسین آزاد کے پنشن ریکارڈ جیسی تاریخی دستاویزات کو تحقیق کے لیے استعمال کیا اور اردو تحقیق میں نئے افق کھولے۔

اکرام چغتائی نے تحقیق کے لیے جرمن، فرانسیسی، جدید فارسی اور عربی زبانوں پر دسترس حاصل کی اور انھوں نے اس کے لیے سندی کورس بھی مکمل کیے۔ انھوں نے وقتاً فوقتاً ویانا، برلن، روم، لندن، واشنگٹن اور پیرس کی لائبریریوں میں مطالعہ و تحقیق کے لیے سفر کیے۔

ان کے خصوصی کاموں میں آسٹریائی مستشرق الوئس اشپرینگر (Aloys Sprenger) کی ابتدائی زندگی اور تعلیمی حالات کی تحقیق بھی شامل تھا۔ چغتائی کی مرتبہ کتاب ”شاہانِ اودھ کے کتب خانے“ دراصل اشپرینگر کی کتاب (A Catalogue of the Arabic, Persian and Hindûstâny Manuscripts, of the Libraries of the King of Oudh) کا اردو ترجمہ ہے۔

معین الدین عقیل کے مطابق انھوں نے شمالی ہند کے تین شعرا مائل دہلوی، فگار دہلوی اور آدینہ بیگ کامل کے کلام کو پہلی مرتبہ دنیائے ادب سے متعارف کروایا۔ نیز معین الدین عقیل نے اکرام چغتائی کا نام پاکستان کے ان محققین کی صف میں رکھا ہے جو اہم کارنامے انجام دیتے رہے ہیں۔

 اعزازات و انعامات 
حکومتِ آسٹریا نے محمد اکرام چغتائی کے تحقیقی کام کی اہمیت کو سراہتے ہوئے 1998ء میں انھیں صدارتی طلائی تمغا تفویض کیا۔

1999ء میں انھیں اپنی کتاب Goethe, Iqbal and the Orient پر صدارتی اقبال ایوارڈ سے نوازا گیا۔

اکتوبر 2022ء میں حکومت پاکستان نے ان کی کتاب اقبال اور جرمنی کے لیے ایک اور صدارتی اقبال ایوارڈ کی منظوری دی۔ تاہم، یہ ایوارڈ انھیں تفویض کیے جانے سے پہلے، 7 جنوری 2023ء کو وہ وفات پا گئے۔

 وفات 
محمد اکرام چغتائی 7 جنوری 2023ء کو شیخ زاید ہسپتال، لاہور میں انتقال کر گئے۔ ان کی وفات پر علمی و ادبی حلقوں میں گہرے رنج و غم کا اظہار کیا گیا۔ پروفیسر معین نظامی اور دیگر محققین نے ان کی وفات کو اردو تحقیق کے لیے ناقابلِ تلافی نقصان قرار دیا۔

 تصانیف 
محمد اکرام چغتائی نے اردو اور انگریزی دونوں زبانوں میں علمی و تحقیقی کتابیں لکھیں، کئی دیگر زبانوں کی کتابوں کے اردو ترجمے کیے، جن میں درج ذیل کتابیں قابل ذکر ہیں:
اردو
 شاہانِ اودھ کے کتب خانے
 آثار البیرونی (البیرونی کی حیات اور خدمات پر تحقیقی کتاب)
 اقبال اور جرمنی
 اقبال اور گوئٹے
 محمد اسد: بندۂ صحرائی
 محمد اسد ایک یورپین بدوی
 مطالعۂ آزاد (محمد حسین آزاد پر مجموعۂ مقالات)
 محمد حسین آزاد (نئے دریافت شدہ مآخذ کی روشنی میں)
 ایک نظر کافی ہے (جدید آسٹرین شاعری کا انتخاب، بہ مشارکت: اسلم کولسری)
 فگار دہلوی – حیات اور کلام
 حسین بن منصور حلاج (ترتیب)
 سرسید احمد خاں فکر اسلامی کی تعبیرِ نو (افضل حسین کے ساتھ مشترکہ طور پر سی، ڈبلیو ٹرول کی انگریزی تصنیف کا اردو ترجمہ)
 گوئٹے بطور سائنس دان
 تاریخِ مشغلہ (نواب آبادی جان بیگم کے نام واجد علی شاہ اختر کے خطوط کی ترتیب مع تحشیہ)
 مولانا جلال الدین رومی (حیات و افکار)
 پیر رومی و مُریدِ ہندی (مولانا روم اور علامہ اقبال کا تقابلی مطالعہ)
 اقبال، افغان اور افغانستان (اردو، انگریزی، فارسی اور پشتو زبانوں میں)
 ایک دنیا سب کے لیے (جرمنی سے اردو ترجمہ)
 1857ء، روزنامچے، معاصر تحریریں
 شاہ ولی اللہ (شاہ ولی اللہ کی سوانح، تصنیفات وغیرہ کا تذکرہ)
 مجموعہ خواجہ حسن نظامی
 داتا صاحب: حیات و افکار (علی ہجویری کی حیات و خدمات کی ترتیب و تدوین)
 تاریخِ یوسفی المعروف بہ عجائبات فرنگ
انگریزی
 Iqbal: New Dimensions
 Goethe, Iqbal and the Orient (جرمن شاعر گوئٹے اور علامہ اقبال کے مابین فکری مماثلت اور مشرقی اثرات پر تحقیق)
 Iqbal & Goethe
 Homer Purgstall and the Muslim India
 Bibliography of Annemarie Schimmel's Works (این میری شمل کی تصانیف پر مرتب کردہ جامع کتابیات)
 Writings of Dr. Litner (برطانوی مستشرق گوٹ لیئیب ویل ہیلم لیئیٹنر کی حیات و خدمات)
 Home Coming of the Heart
 Muhammad Asad: A European Bedouin
 Jamal-ud-Din Afghani: A Promoter of Muslim Unity
 Maulana Rumi: Bridge of East and West
 Rumi: In the Light of Western and Eastern Scholarship
 Data Ganj Bakhsh of Lahore

 حوالہ جات